- Արդեն քանի տարի է՝ խոսում ենք այն մասին, որ Թուրքիայի և Իսրայելի միջև կան քաղաքական տարաձայնություններ: Եվ դա օբյեկտիվորեն այդպես է: Կողմերի միջև լարվածությունն արդեն աճել է այս օրերին` պայմանավորված Գազայի հատվածում ռազմական բախումներով: Անկարան հետ է կանչել Իսրայելում իր դեսպանին խորհրդակցություններ անցկացնելու համար: Իսրայելն իր հերթին, ի պատասխան, նախատեսում է Քնեսեթում կրկին բարձրաձայնել Հայոց ցեղասպանության ճանաչման հարցը: Կարծում եմ՝ Թուրքիայի և Իսրայելի միջև հարաբերությունների այս սրացումներն ունեն ավելի շուտ մարտավարական-իրավիճակային նշանակություն, քան թե կարող ենք խոսել ռազմավարական կամ հեռահար նպատակների մասին: Կարծում եմ՝ կողմերի միջև լարվածությունը թեև առժամանակ կպահպանվի, սակայն չի խորանա կամ ընդլայնվի` ունենալով իրավաքաղաքական խորքային հետևանքներ: